|  |  |
| --- | --- |
| Studienævnsmøde den: 14. februar 2012  Til stede:  Anne Mette Mørcke, Torsten Lauritzen, Mogens Andreasen, Per Höllsberg, Kristian Stengaard-Pedersen, Torben Bæk Hansen, Nina Bjerre Andersen, Lise Haubjerg Nielsen, Kim Nielsen, Henrik Hansen, David Reiss Axelsen og Sidsel Støy.  Endvidere var mødt studievejleder Maria Tøbøll Østergaard | Referat |

# Godkendelse af dagsorden Godkendt

# Godkendelse af referater fra møderne 17. januar 2012, herunder konstituerende møde Referater godkendt.

# Dispensationssager.

Der blev orienteret om de sager, der var afgjort siden sidste møde.

På mødet blev der givet afslag på en ansøgning om fornyet holdsætning, da der ikke var dokumenteret usædvanlige forhold.

Der blev endvidere givet afslag på tre ansøgninger om tidsgrænseforlængelse til beståelse af 1. årsprøve, herunder flere prøveforsøg.

Der blev givet dispensation til et 5. forsøg i Fysiologi med Biofysik 2 grundet usædvanlige forhold.

Der blev givet dispensation til at påbegynde Fysiologi, 4. semester, selvom Biokemi, 3. semester endnu ikke er bestået pga. dokumenteret sygdom til reeksamen.

Der blev endelig givet dispensation til, at en studerende kan tage to tværfaglige moduler på Inflammationssemestret sammen med et andet hold end sit stamhold.

# Principiel afgørelse angående merit for genetik på 2. semester BA til studerede der overføres fra molekylærmedicin og molekylærbiologi

På baggrund af faglig vurdering fra underviserkollegiet på Medicinsk Genetik besluttede studienævnet, at der fremover gives afslag på ansøgninger om merit for medicinsk genetik til studerende fra Molekylær Medicin. Begrundelsen er, at den undervisning, de studerende har modtaget på Molekylær Medicin ikke dækker det, der udbydes på medicinstudiet. Undervisningen i faget Medicinsk genetik på medicinstudiet sigter mod at bibringe studenten den fornødne basisviden til brug i klinisk genetik og praktiske lægegerning, hvilket giver genetikundervisningen en unik karakter og fokus, som ikke genfindes i andre uddannelsers genetikundervisning. På grund af den unikke faglige sammenhæng, som undervisningen på lægeuddannelsen gives i, og den særlige vægt der lægges på de områder af den medicinske genetik, som peger direkte på praktisk anvendelse i klinikken kan der ikke gives merit til Medicinsk Genetik, hvor ECTS vægtningen på den nye bachelor ordning i medicin også er øget fra 5 til 10 ECTS.

Det samme gør sig i endnu højere grad gældende for så vidt angår Genetik og øvrige fag på Molekylærbiologi, hvorfor der heller ikke her vil kunne gives merit.

# Nedsættelse af pensum- og prøveudvalg for inflammations-kurset

Anne Mette Mørcke blev udpeget som formand for udvalget, da prodekanen – der oprindelig var tiltænkt opgaven - kun kan diskutere overordnede principielle sager og ikke tillige løse den konkrete opgave. Det blev således besluttet at slette de tre principielle opgaver i opdraget (de tre sidste punkter), så kun de konkrete opgaver står tilbage.

Det blev foreslået, at der skulle findes flere medlemmer repræsenterende aftagere, så der bliver en bedre balance i gruppen. Det foreslås, at der skal en yngre læge med i gruppen, da det er basislæger vi uddanner, og da der kan drages stor nytte af deres erfaringer (studentermedlemmer finder en). Endelig foreslås, at en erfaren almen praktiserende læge skal sidde med i udvalget (Torsten Lauritzen finder en). Endeligt antal medlemmer: ca. 12, og opgaven skal løses til primo juni 2012.  
  
Det blev nævnt, at man på Abdomen har valgt at bruge basisbogen suppleret med links. Kan den løsning evt. anvendes andre steder?

# Henvendelse til dekanen angående prøveformer på kandidatdelen, ny ordning.

Udkast til brev blev godkendt med præcisering af, at studienævnet ønsker at mødes med dekanen og prodekanen, og der foreslås nogle datoer.

# Orientering om KA kursusledermøde den 12. december.

Studienævnet ønskede at se logbogen.

# Orientering om møde i studielederforum den 21. december.

Studienævnet ønskede at se det omtalte notat, der skitserede rammerne for niveauet for målbeskrivelser på uddannelseselementer.

# Eventuelt

Studerende på 4. semester ny bachelorordning har henvendt sig til Medicinerrådet angående eksamensplacering af fysiologi og sundhedspsykologi. Kurset i sundhedspsykologi udgør 5 ECTS og er fordelt ud over 7 uger. Eksamen i sundhedspsykologi er foreløbig placeret tre dage før en stor eksamen i fysiologi. Der spørges til, om eksamen i sundhedspsykologi kan flyttes til efter ordinær fysiologi-eksamen, dog så den stadig ligger før reeksamen, eller evt. i undervisningsuge 9/10 umiddelbart efter at undervisningen i sundhedspsykologi er afsluttet, men før undervisningen i fysiologi slutter den 23. maj. Studentermedlemmerne vurderer, at hvis ikke sundhedspsykologieksamen flyttes, så vil den blive nedprioriteret af de studerende til fordel for det store fag fysiologi.

Medicinerrådet blev anmodet om at undersøge hvor udbredt ønsket er blandt de studerende på 4. semester, og herefter skrive et konkret forslag ned som vendes med kursusleder Lisbeth Frostholm forud for en evt. drøftelse i studienævnet i marts.

Det fremgik af tidligere fremsendte oplysninger i forbindelse med det konstituerende studienævnsmøde, at der kun var én suppleant til studienævnet. Det er nu blevet undersøgt, og der er valgt tre suppleanter. Navnene fremgår af hjemmesiden.

Der opleves store frustrationer blandt VIP’erne over hjemmesiden, hvor det er vanskeligt at finde rundt i forbindelse med omorganiseringen. Der er ligeledes store frustrationer i forbindelse med STADS-VIP, især ved meget store grupper studerende, hvor systemet har svært ved at gemme, når der er mange bedømmelser indtastet pr. protokol.

Administrationen kunne oplyse, at der pt. arbejdes med hjemmesiderne, hvilket uundgåeligt vil give nogle problemer med at finde tingene på deres nye plads og i overgangsfasen. Der arbejdes også på STADS-Vip, som har givet nogle udfordringer i indkøringsfasen, som forhåbentlig er overstået til næste eksamenstermin. Studienævnet beder studieleder og studieadministrationen om at videreføre kritikken, specifikt ønskes det at der trykprøves noget mere, før de store fag involveres.

Studienævnsformand Anne Mette Mørke

Fuldmægtig Lene Marie Ehrhorn